
WYTHNOS 1: I’R ANIALWCH
Yn  wythnos gyntaf ein cyfres am y Garawys, byddwn yn canolbwyntio ar Syria, gwlad sy’n gyson yn y newyddion. Beth am y Cristnogion sy’n byw yno? 

Esboniad Beiblaidd
Genesis 9.8-17 – y cyfamod â Noa

Marc 1.9-15 – bedydd Iesu a’r temtio yn yr anialwch
Mae rhywbeth yn foel iawn yn adroddiad Marc am Demtio Iesu. Mae fel cofnod byr o’r hyn a wnaeth rhywun heb fawr ddim esbonio ar y cymhellion. Ym Marc, ymddengys y Temtiad yn rhywbeth pell i ffwrdd. Stori ydyw sy’n digwydd mewn anialwch anghysbell, ac nid ar unwaith yr ydym yn uniaethu â’i threialon. Mae mor fyr nes ei bod bron yn greulon: mae’r Ysbryd yn disgyn ar Iesu pan fedyddir ef ac yna’n ei yrru’n syth i’r anialwch. Yr un yw’r ferf Groeg a ddefnyddir yma â’r un a ddefnyddir am Iesu’n bwrw allan ysbrydion aflan. Dyma, felly, foment ddiffiniol a dramatig yn Efengyl Marc!! Mae presenoldeb yr anifeiliaid gwylltion yn tanlinellu pa mor bwysig a pheryglus yw’r digwyddiad yng ngweinidogaeth Iesu.

Wrth gwrs, mae Mathew a Luc yn dweud llawer mwy wrthym am yr hyn a ddigwyddodd, ac am Satan, y temtiwr mawr. Yn yr Hen Destament, nid ymddengys Satan tan ar ôl caethgludo’r Iddewon i Fabilon. Tybed a yw Satan yn fwy real mewn amgylchiadau eithafol megis alltudiaeth neu erledigaeth? 
Ond yng nghanol peryglon a bygythiadau beth yw addewidion Duw? Mae’n arwyddocaol mai ein darlleniad o’r Hen Destament yw hanes y cyfamod â Noa, cyfamod a wnaed â’r ddynolryw gyfan. Mae’n datgan yn ddigamsyniol nad oes unrhyw le i angau a distryw ym mherthynas Duw â’r ddynolryw ac â’r greadigaeth. Yn y blynyddoedd diwethaf, darganfu Cristnogion, Iddewon a Mwslimiaid, wrth drafod â’i gilydd, lawer yn y Cyfamod â Noa sy’n uno’r tair crefydd: Cyfamod ydyw lle y mae Duw’n addo peidio byth â difa pob cnawd. Dyna gadarnhau ffyddlondeb Duw i bob creadur. 
Gwahoddiad yw ein thema am y Garawys 2015 i gerdded a gweddïo gyda Christnogion y Dwyrain Canol. Ar hyn o bryd yr ydym ni ym Mhrydain ac Iwerddon yn gwylio mewn braw a diymadferthedd yr hyn y mae rhai o’n chwiorydd a’n brodyr o Gristnogion yn ei ddioddef. Mae llawer yn marw trwy drais; fe’u gorfodwyd i adael eu cartrefi a’u pentrefi; collasant eu bywoliaeth, a’u halltudio; rhoddwyd pwysau arnynt i droi eu cefn ar eu crefydd; gwelsant ddinistrio eglwysi a mynachlogydd hynafol; cipiwyd hyd yn oed eu plant. 
Dechreuwn trwy ganolbwyntio ar Gristnogion Syria. Cawn glywed stori o’r wlad honno i’n hatgoffa o’r cyferbyniad rhwng Cyfamod Duw â Noa a gweithredoedd dynolryw: trugaredd, cariad a maddeuant yn erbyn trais, anoddefgarwch a chasineb. 

Yn draddodiadol, ar Sul cyntaf y Gararwys fe’n gwahoddir i’r anialwch – lle o her a themtasiwn, lle yr wynebwn bethau sy’n herio ein ffydd ac yn ein temtio, efallai, i ymateb yn ddialgar, ond lle hefyd y gall ein ffydd gael ei ddyfnhau a’i gyfoethogi mewn ffyrdd annisgwyl. 

Pwy yw Cristnogion Syria?

Mae i’r ffordd i Ddamascus le amlwg ym mywyd a gweinidogaeth yr Apostol Paul. Fe all nad yw’n syndod, felly, fod Syria’n gartref i un o gymunedau Cristnogol hynaf y byd. O boblogaeth Syria o 22 miliwn, Cristnogion yw 1.8 miliwn. Fodd bynnag, erbyn haf 2013 amcangyfrifid bod 500,000 o’r rhain wedi gorfod gadael eu cartrefi, a llawer ohonynt yn ffoaduriaid yn y cyffiniau. I enwadau Dwyreiniol y perthyn yr eglwysi amlycaf yn Syria. Y fwyaf ohonynt yw Eglwys Uniongred Gwlad Groeg. Enwadau poblog eraill yw Eglwys Apostolaidd Armenia, Eglwys Uniongred Syria ac Eglwys Gatholig Gwlad Groeg. Fel yn y gwledydd o gwmpas, y mae hefyd gymunedau bychan ond bywiog o Brotestaniaid ac Efengylwyr, yn cynnwys Synod Efengylaidd Genedlaethol Syria a Lebanon.
Sut beth yw bod yn Gristion yn y cyd-destun hwn?

Mewn 48 awr, newidiodd popeth i bedwar brawd a oedd yn byw gyda’u teuluoedd mewn maestref gyfoethog yn un o ddinasoedd Syria. Dinistriwyd eu cartrefi, eu ceir a’u bwyd gan fomiau, a throwyd eu bywydau wyneb i waered. Y teimlad cyntaf oedd sioc. Yna dechreuasant ofni beth a allai ddigwydd pe baent yn aros.

Gadawodd y teuluoedd gyda’i gilydd, gan adael popeth ar ôl, yn cynnwys eu breuddwydion. Symudasant i ddiogelwch cymharol dinas newydd, a dod o hyd i un fflat i’r pedwar teulu ei rannu (16 o blant a rhieni a theidiau a neiniau). Mae’r rhent yn uchel iawn oherwydd y gwrthdaro, a rhaid ei dalu’n ddyddiol neu golli’r fflat. Ni fu croeso iddynt yn y gymdogaeth, ac y maent yn teimlo’n unig ac yn ‘noeth’. Bu’n rhaid iddynt guro ar ddrysau a begera am gardod, ac y mae bod yn anghenus ac yn fregus yn anodd dros ben iddynt, yn enwedig i’r genhedlaeth hŷn. Dechreuodd rhai aelodau o’r teulu ddioddef o anhwylderau’n ymwneud â straen, gan gynnwys wlseri.

Aeth gweinidog sy’n cydlynu prosiect cymorth lleol i ymweld â’r teulu yn y fflat. Pan ofynnodd iddynt beth yr oedd arnynt ei eisiau, atebasant, ‘Yn gyntaf oll, cael ein trin fel pobl, nid fel anifeiliaid’. Yr oeddynt yn Gristnogion, ac yn ystod ei ymweliad bu’r gweinidog yn gweddïo gyda’r aelodau o’r teulu a oedd yn glaf. Dywedodd un o’r gwŷr ifainc wrtho, ‘Mae fy meddwl yn gymysglyd; mae f’ymennydd wedi peidio â gweithio. Alla i ddim mwyach gynllunio at y dyfodol. Sut y galla i ailadeiladu fy mywyd, a minnau’n awr heb na chartref nac arian?’ Atebodd y gweinidog fod o hyd obaith, am fod Iesu’n rhoi gobaith inni. Aeth ymlaen i drafod y Beibl gyda’r teulu, gan ddweud bod Iesu weithiau’n gosod her enfawr fel y gall pobl ddychwelyd ato ef. Ers ymweliad cyntaf y gweinidog, derbyniodd y teulu rywfaint o fwyd yn rhodd gan yr eglwys, ac mae rhai o aelodau’r teulu wedi dechrau mynychu sesiynau astudio’r Beibl.
Mae storïau fel hyn yn digwydd ledled Syria, a chaiff miloedd o deuluoedd, yn Gristnogion a Mwslimiaid fel ei gilydd, eu cynnal gan rwydweithiau eglwysig â bwyd, lloches a moddion.
Cwestiynau i’w trafod
1. Sut y byddwch yn meddwl am Gristnogion y Dwyrain Canol? A fuoch yn synied amdanynt fel hen gymuned, fel cynnyrch y mudiad cenhadol Ewropeaidd, neu a oeddech heb wybod dim amdanynt?  

2. Sut yr ydych yn ymateb i’r stori o Syria?

3. Yn wythnos gyntaf y Garawys, a Christnogion yn y Dwyrain Canol ac mewn mannau eraill yn wynebu cymaint o bwysau a chaledi, a ydym yn cael ein temtio i weithredu neu adweithio? Sut y mae bywyd Iesu’n ein cynorthwyo i ymateb mewn cariad a ffyddlondeb i gyni ein cyd-Gristnogion?
Gweddi
Hollalluog Dduw,
eneinia ni â’th Ysbryd Glân,
anfon ni i anialwch y Garawys,

amddiffyn ni rhag bwystfilod gwylltion casineb a dialedd,

heria ni a thrawsnewidia ni i fod yn bobl i ti, 
yn eglwys sydd yn Un
ac yn ymateb mewn cariad a chyfiawnder i bawb sy’n dioddef yn ein byd.
Gweddïwn yn enw Crist,
Amen. 
Eglwysi Ynghyd ym Mhrydain ac Iwerddon 

